มั่นใจประกันไทยคุณภาพสูง
คปภ.ไม่หวั่นผลทดสอบการดำรงเงินกองทุน ตามระดับความเสี่ยงระยะที่ 2 มั่นใจทุกบริษัทผ่านเกณฑ์เหตุกำไรสะสมสูง
4 ก.ค. 2559

คปภ.ไม่หวั่นผลทดสอบการดำรงเงินกองทุน ตามระดับความเสี่ยงระยะที่ 2 มั่นใจทุกบริษัทผ่านเกณฑ์เหตุกำไรสะสมสูง
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในการทดสอบผลกระทบเชิงปริมาณของการดำรงเงินกองทุนตามระดับความเสี่ยงระยะที่ 2 (RBC 2) ครั้งที่ 1 ที่จะต้องส่งผลทดสอบในวันที่ 29 ก.ค.นี้ มั่นใจว่าทุกบริษัทจะผ่านการทดสอบ เพราะบริษัทประกันชีวิตและบริษัทประกันวินาศภัยมีกำไรสะสมจำนวนมากเพียงพอ ในการรองรับการเปลี่ยนแปลงเกณฑ์การคำนวณเงินกองทุนได้
ทั้งนี้ ในวันที่ 15 ก.ค.นี้  บริษัทประกันชีวิตและบริษัทประกันวินาศภัยจะต้องส่งข้อเสนอและความคิดเห็นเกี่ยวกับแบบทดสอบมาที่ คปภ. เพื่อ คปภ.จะได้นำมาปรับปรุงในการกำหนดแบบทดสอบ RBC ระยะที่  2 ให้เป็นไปในแนวทางเดียวกันก่อนที่จะนำไปทดสอบจริง
แหล่งข่าวระบุว่า เหตุผลที่ต้องทำการทดสอบ RBC ระยะที่ 2 ก็เพื่อให้สอดคล้องกับมาตรการและสมาคมผู้กำกับดูแลธุรกิจประกันภัยนานาชาติ (IAIS) ว่าเรื่องความเพียงพอของเงินกองทุน เป็นการยกระดับคุณภาพของเงินกองทุน และสะท้อนความเสี่ยงหลักของบริษัทได้ดียิ่งขึ้น  ลดความซ้ำซ้อนของการนับเงินกองทุนในระบบประกันภัย ซึ่งกำหนดความเชื่อมั่นในการคำนวณเงินกองทุนที่ต้องดำรงตามกฎหมายให้อยู่ที่ระดับ 99.5% ซึ่งจะยังไม่ได้นำมาใช้ทันที มีเวลาให้ปรับตัวถึง 5 ปีนับจากนี้
สำหรับสิ่งที่มีการเปลี่ยนแปลงในการคำนวณการดำรงเงินกองทุนตามระดับความเสี่ยงระยะที่ 2 อาทิ การประเมินราคาทรัพย์สินและหนี้สิน ที่เน้นใช้ราคาตลาดเป็นหลัก รวมถึงอัตราคิดลดสำหรับหนี้สินจากสัญญาประกันภัยระยะยาว ซึ่ง คปภ.ให้ทำการทดสอบ 4 กรณี โดยให้ใช้อัตราผลตอบแทนที่ไม่มีความเสี่ยง 20-50 ปี ในการคิดลด ซึ่งปัจจุบันคือพันธบัตรรัฐบาล